Turun hovioikeus on antanut ratkaisut Tampereella helatorstaina 2015 syntyneestä kahakasta. Järjestyksenvalvojia muun muassa lyötiin nyrkeillä, tönäistiin maahan ja potkittiin. Väkivalta alkoi videotallenteiden mukaan varoituksetta Tammelan stadionilla.

Järjestyksenvalvojat saivat pahoinpitelystä fyysisiä vammoja.

Kolme jalkapallojoukkue HIFK:n kannattajaa sai Pirkanmaan käräjäoikeudesta ehdolliset tuomiot, yhden tuomio on ehdoton.

Yksi tuomituista on Helsingin asema-aukion tapahtumista vankeuteen tuomittu Jesse Torniainen.

Hovioikeus ei muuttanut käräjäoikeuden tuomiolauselmaa Torniaisen osalta. Torniainen tuomittiin viime vuonna käräjäoikeudessa 50 päivän ehdottomaan vankeuteen pahoinpitelystä jalkapallo-ottelussa. Torniainen kiisti oikeudessa syytteet.

Käräjäoikeus katsoi, että Torniaisen aikaisempi rikollisuus ja nyt tehdyn rikoksen suhde osoittivat ilmeistä piittaamattomuutta lain kielloista ja käskyistä. Torniainen oli tuomittu rikosrekisteriotteen mukaan kuusi kertaa pahoinpitelystä ja kerran törkeästä pahoinpitelystä ennen jalkapallostadionin tapahtumia. Rikokset tapahtuivat vuoden 2008 elokuun ja vuoden 2012 huhtikuun aikana.

Kolmen muun saamat ehdolliset tuomiot Pirkanmaan käräjäoikeudesta olivat kestoltaan noin neljä kuukautta. Kahden ehdolliset rangaistukset on muutettu yhdyskuntapalvelukseksi.

Torniaisen lisäksi kaksi tuomituista valitti hovioikeuteen. Yhden hovioikeuteen valittaneen tuomiota alennettiin.

Hovioikeuden tuomioista voi hakea valituslupaa korkeimpaan oikeuteen.

Lue lisää:

Neljälle HIFK-fanille luettiin syytteet järjestyksenvalvojien pahoinpitelystä Tampereella

Jesse Torniaiselle ja kolmelle muulle HIFK-fanille vankeutta järjestyksenvalvojien pahoinpitelystä

KKO ei myönnä valituslupaa Jesse Torniaiselle Helsingin asema-aukion hyppypotkujutussa